Pia Kristensen (DF), 2004-01-14:
Beslutningsforslaget fra Enhedslisten er jo til dels en genfremsættelse af beslutningsforslag nr. B 15 fra folketingsåret 2001-02.
Da vi dengang behandlede det forslag, sagde vi, at der ikke skulle herske tvivl om, at Dansk Folkeparti ønsker en lovgivning engang, der sikrer ældre og handicappede et helt frit valg med hensyn til plejehjem og botilbud.
Vi var også enige med Enhedslisten i, at retten til selvvisitering både for ældre og handicappede ville give et reelt billede af behovet for forskellige typer boliger.
Vi lagde ikke skjul på, at intentionerne i forslaget var gode og velmenende, men vi sagde også ganske klart, at vi ikke kunne støtte forslaget, og den holdning har vi fortsat.
Jeg skal gerne begrunde det.
Forslagets succes afhænger nemlig set med vores øjne af, hvorvidt der er boliger nok.
Det er der ikke på nuværende tidspunkt.
Vi har stadig væk ældre mennesker, der venter på en plejehjemsplads.
Vi har stadig væk yngre handicappede, der er boligplaceret på plejehjem blandt ældre mennesker, eller som stadig er hjemmeboende.
De venter på en bolig blandt ligestillede.
Den venteliste ville blive lagt i en skuffe.
Vi mener, at der skal være en langt større kapacitet af egnede boliger til stede, end landets kommuner har nu.
Vi synes, vi har rigeligt at gøre med at få boligplaceret de ældre handicappede, for hvem behovet er størst både for plejeboliger og egnede boliger til handicappede.
Vi mener ikke, vi løser det problem ved, at man kan visitere sig selv, for det kommer der ikke flere boliger af her og nu, tværtimod. Vi ønsker at få løst det her boligproblem, og Dansk Folkeparti ser gerne, at kommunerne speeder op for byggeri af både plejehjems- og handicapboliger.
I satspuljeforhandlingerne for de kommende år er der netop afsat penge til opførelse af flere handicapvenlige boliger, og det ser Dansk Folkeparti som et skridt i den rigtige retning.
Men det er selvfølgelig et område, der skal følges nøje.
Af beslutningsforslagets bemærkninger fremgår det, at det skal være et reelt frit valg, hvor i landet man vil bo, og de nuværende begrænsninger skal fjernes.
Det er vi også helt enige i i Dansk Folkeparti.
Hele livet igennem
er vi fleksible i vores gøren og laden. Vi gør, hvad vi vil, vi kan rejse, hvorhen vi vil, og vi kan bosætte os, hvor vi vil.
Så hvorfor skal de rettigheder fratages en, fordi man er handicappet eller gammel? Af den grund støttede vi forrige år et lovforslag, L 130, om det frie valg, fordi det åbnede op for, at man kunne komme på plejehjem i en by i en anden kommune, hvor f.eks. familien boede, og at et ægtepar ikke blev adskilt, fordi den ene f.eks. skulle på plejehjem.
Så man kan sige, at den del af lovforslaget faktisk er indfriet. Hvor stor en succes det så er blevet indtil nu, ved vi ikke noget om.
Vi har ikke en statistik, der viser det.
Vi mener, at vi først skal have opført det passende antal boliger. Lad os derefter få bugt med de eksisterende ventelister, og lad os så tage diskussionen om selvvisitering på et senere tidspunkt. Indtil vi har fået de boliger til de mennesker, der virkelig har et reelt behov for at komme på plejehjem eller få en handicapegnet bolig, mener vi, at de personer skal igennem en behovsvurdering, hvor der sker en visitation efter faglige principper.